
Előterjesztés
a Közgyűlés részére
Tisztelt Közgyűlés!
Az Idősek Otthona Halom utca szociális intézmény részére a Budapest Főváros Önkormányzata 2013. évi összevont költségvetéséről szóló 21/2013. (III. 20.) Főv. Kgy. rendelet 5. sz. melléklet (C) Szociális feladatok között a „X. Gergely utca telephely 2 db felvonó létesítése” (Azonosító: 6761) megnevezésű céljellegű beruházási feladatra 2013. évre 7,0 millió Ft-ot, 2014. évre 7,0 millió Ft-ot, összesen 14,0 millió Ft előirányzatot hagyott jóvá.
A feladat engedélyokirata a 371/b/2013.(III.27) Főv. Kgy. határozattal jóváhagyásra (1. sz. melléklet), majd 2013. április 29-én az intézmény részére megküldésre került.
A feladat az engedélyokirat alapján 2013. áprilistól 2014. december végéig valósul meg, az előirányzat a „210601 Fővárosi Önkormányzat Idősek Otthona Halom utca” költségvetésében, a céljellegű beruházási kiadások soron áll rendelkezésre.
A szociális igazgatásról és a szociális ellátásokról szóló 1993. évi III. törvény (továbbiakban Szt.) 88. § (2) bekezdése alapján a fővárosi önkormányzat köteles gondoskodni többek között a szakosított szociális ellátások közül az idősek otthona megszervezéséről és fenntartásáról is. Az Szt. 94/F. § (2) bekezdés a) pontja értelmében a fogyatékos személyek jogainak érvényesülése érdekében figyelemmel kell lenni az akadálymentes környezet biztosítására.
A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet 4. § b) pontja az általános tárgyi feltételek szabályozása részeként előírja, hogy a személyes gondoskodást nyújtó intézményt úgy kell kialakítani, hogy épületeinek építészeti megoldásai tegyék lehetővé az akadálymentes közlekedést.
Fentieken túl az országos településrendezési és építési követelményekről szóló 253/1997. (XII.20.) Korm. rendelet 54/A. § (2) bekezdésében foglaltak alapján az elsődlegesen fogyatékos személyek használatára szolgáló épületet, épületrészt, önálló rendeltetési egységet és helyiséget az akadálymentes használatot biztosító módon kell tervezni és megvalósítani. Ehhez kapcsolódóan a fenti rendelet 82. § (7) bekezdése kimondja, hogy a járó- és fekvőbetegek gyógykezelésére és ápolására, illetve idősek gondozására szolgáló építményeket hordágy, illetve betegágy szállítására is alkalmas felvonóval kell tervezni és megvalósítani az (1) bekezdés követelményének megfelelően.
Az Intézmény X. Gergely utcai telephelyének kettő (földszint + emelet) épületében 160 időskorú él, ahol felvonó jelenleg nincs, az emeletre csak lépcsőn lehet feljutni. A lépcsőjárót a lakók egyedül nem tudják használni, a mozgáskorlátozottak, a fekvő betegek szállítása nem megoldott. Az épületen belüli akadálymentesítés biztosítása miatt szükséges mind a két épületben egy-egy fekvőbetegek szállítására is alkalmas felvonó létesítése. Az üzemeltetés számára a belső szállítások (ebéd, bútor, berendezés, szennyes ruha, takarítókocsik) könnyebbé válnak, az apartmanok kihasználtsága tovább javul.
A 2013-2014-ben megvalósuló feladatra épületen belüli illetve épületen kívüli liftek kivitelezésére árajánlatokat kért be a beruházást végző Intézmény. A beérekezett 4 ajánlat bontását követően megállapítást nyert, hogy a legolcsóbb ajánlat - épületen kívüli elhelyezéssel - a két lift kialakítására nettó 14.900 ezer Ft összegű árat tartalmaz, a másik három ajánlat ennél drágább volt (2. sz. melléklet Bontási jegyzőkönyv másolata).
A benyújtott árajánlatok közül a legalacsonyabb 18,923 millió Ft összegű ajánlat is meghaladja a rendelkezésre álló 14,0 millió Ft előirányzatot. A feladat megvalósítása rendkívül fontos az Intézményben lakók számára, ezért szükség lenne az előirányzat növelésére, valamint ennek megfelelően az engedélyokirat módosítására is. A javaslat jóváhagyása lehetővé tenné, hogy a 160 idős ember (különösen az I. emeleten elhelyezett lakók), hozzátartozóik, látogatóik, a betegszállítást végzők, és nem utolsó sorban az intézményben dolgozó munkatársak számára az akadálymentes közlekedés még teljesebb körben biztosított legyen.
Fentiekben foglaltak alapján javasolom, hogy a feladat megvalósíthatósága érdekében a „X. Gergely utca telephely 2 db felvonó létesítése” feladaton rendelkezésre álló 14,0 millió Ft előirányzat 2014. évi ütemeként szereplő 7,0 millió Ft előirányzat 5,0 millió Ft-tal történő növelésére vállaljon kötelezettséget a Tisztelt Fővárosi Közgyűlés. A feladatra kötelezettség csak a teljes előirányzat rendelkezésre állása esetében vállalható. A döntés következtében módosítani kell a hatályos engedélyokiratot, melyet az előterjesztés 3. sz. melléklete tartalmaz.
Az engedélyokirat módosításának jóváhagyása Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának és megvalósításának rendjéről szóló 50/1998. (X.30.) Főv. Kgy. rendelet 12. § (2) bekezdése értelmében a Pénzügyi és Költségvetési Bizottság véleményzését követően a Gazdasági Bizottság hatásköre, melyet a Fővárosi Önkormányzat Szervezeti és Működési Szabályzatáról szóló 11/2013. (III.18.) Főv. Kgy. rendelet 42. § (7) bekezdésében foglalt felhatalmazás alapján a Fővárosi Közgyűlésnek eseti jelleggel magához kell vonnia.
A „X. Gergely utca telephely 2 db felvonó létesítése” megnevezésű 6761 egyedi azonosítójú feladat engedélyokiratának 1. sz. módosítását a Tisztelt Közgyűlés elé terjesztem jóváhagyásra:


a) a tényleges előkészítettség és azok költségei tényszerűen: a tervezési költség a kivitelezési feladat/szerződés részét képezi. 
b) a szükséges hatósági engedélyek megnevezése és száma: a feladat megvalósításához hatósági engedély szükséges.
c) a beruházás várható élettartama, beruházás gyakorisága, egyéb fontos körülmények: várható élettartam 25 év, felújítási gyakoriság 10 év a szükség szerinti karbantartási munkákkal.
d) alapközmű, alapút helyzete, várható hatása a környezet állapotára és az infrastruktúra terhelésére: a felvonók üzembe helyezése az alapközmű, az alapút helyzetére nincs hatással. A beruházás növeli a lakók biztonságérzetét és komfortérzetét, az infrastruktúra közül az elektromos fogyasztás terhelése növekszik.
e) a beruházással érintett létesítmény működtetésének becsült éves többletköltsége, illetve költség-megtakarítása: a felvonók üzembehelyezésével az üzemeltetési költség növekszik.
f) mindazon egyéb tények, körülmények, amelyek a beruházást befolyásolhatják: a felvonók engedélyezési terve egy konkrét, egyedi méretű és kialakítású, adott típusú felvonóra szól, ezért a feladat megvalósítását elnyerő kivitelező látja el a tervezési feladatokat, és a hatósági engedélyeztetési feladatokat.
A döntéshez kapcsolódó költségvetési rendelet módosítására jelen közgyűlési ülés külön napirendjén kerül sor.
Kérem a Tisztelt Fővárosi Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

Határozati javaslatok
A Fővárosi Közgyűlés úgy dönt, hogy:

egyetért azzal, hogy a „X. Gergely utca telephely 2 db felvonó létesítése” beruházási feladat megvalósíthatósága érdekében 5.000 ezer Ft-tal megemeli a feladat összköltségét, mely így 14.000 ezer Ft-ról 19.000 ezer Ft-ra változik.


kötelezettséget vállal arra, hogy a „210601 Fővárosi Önkormányzat Idősek Otthona Halom u.” céljelleggel támogatott intézményi beruházási feladat 2013. évi előirányzat (7.000 ezer Ft) változatlanul hagyása mellett a feladat 2014. évi ütemét 5.000 ezer Ft-tal megemeli, mely így 12.000 ezer Ft-ra változik.



a Fővárosi Önkormányzat Szervezeti és Működési Szabályzatáról szóló 11/2013. (III.18.) Főv. Kgy. rendelet 42. § (7) bekezdésében foglalt felhatalmazás alapján a Pénzügyi és Költségvetési Bizottság, valamint a Gazdasági Bizottság Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának és megvalósításának rendjéről szóló 50/1998. (X.30.) Főv. Kgy. rendeletének 12. § (2) bekezdéseiben foglalt hatáskörét eseti jelleggel magához vonja és jóváhagyja a „X. Gergely utca telephely 2 db felvonó létesítése” megnevezésű 6761 egyedi azonosító számú engedélyokirat 1. sz. módosítását 19,0 millió Ft bekerülési költséggel a 3. sz. melléklet szerinti tartalommal, és felkéri a Főpolgármestert az engedélyokirat 1. sz. módosításának aláírására. 
határidő:	a költségvetési rendelet-módosítás hatálybalépését követő 15 napon belül
felelős: 	Tarlós István főpolgármester

Határozathozatal módja: Az 1-3. sz. határozati javaslatok elfogadásához minősített szavazattöbbség szükséges.

Budapest, 2013.                                      „     ”
	Dr. Szentes Tamás
főpolgármester-helyettes

	Láttam:

	Sárádi Kálmánné dr.
főjegyző




mellékletek:
6761-es azonosító számú „X. Gergely utca telephely 2 db felvonó létesítése” feladat hatályos engedélyokirata
Jegyzőkönyv (Árajánlatok bontási jegyzőkönyve)
6761-es azonosító számú „X. Gergely utca telephely 2 db felvonó létesítése” feladat engedélyokirat 1 . sz. módosítás tervezete

